MT Il-Ġurnal Uffiċjali tal-Unjoni Ewropea C 424/52

Opinjoni tal-Kumitat Ekonomiku u Soċjali Ewropew dwar l-“Approċċ tal-UE kontra t-traffikar ta’ Organiżmi Salvaġġi”

COM(2014) 64 final

2014/C 424/08

Relatur: is-Sur Polica

Nhar is-7 ta’ Marzu 2014, il-Kummissjoni ddeċidiet, b’konformità mal-Artikolu 304 tat-Trattat dwar il-Funzjonament tal-Unjoni Ewropea (TFUE), li tikkonsulta lill-Kumitat Ekonomiku u Soċjali Ewropew dwar

Komunikazzjoni tal-Kummissjoni lill-Kunsill u lill-Parlament Ewropew dwar l-Approċċ tal-UE kontra t-traffikar ta’ Organiżmi Salvaġġi

COM(2014) 64 final.

Is-Sezzjoni Speċjalizzata għall-Agrikoltura, l-Iżvilupp Rurali u l-Ambjent, inkarigata sabiex tipprepara l-ħidma tal-Kumitat dwar is-suġġett, adottat l-opinjoni tagħha nhar it-22 ta’ Mejju 2014.

Matul l-499 sessjoni plenarja tiegħu li saret fl-4 u l-5 ta' Ġunju 2014 (seduta tal-5 ta' Ġunju), il-Kumitat Ekonomiku u Soċjali Ewropew adotta din l-Opinjoni b'167 vot favur, vot wieħed (1) kontra u 2 astensjonijiet.

1. Konklużjonijiet u rakkomandazzjonijiet

1.1 Il-KESE jqis li ż-żieda kbira li seħħet dan l-aħħar fit-traffikar ta' organiżmi salvaġġi hija theddida ġdida għall-Unjoni Ewropea mil-lat ekonomiku, ambjentali, soċjali u tal-ħarsien tas-saħħa pubblika, kif ukoll minn dak tal-ispeċijiet indiġeni tal-annimali u l-pjanti. Għaldaqstant, il-KESE jappoġġja l-inizjattiva tal-Parlament Ewropew u tal-Kummissjoni Ewropea għat-tfassil ta' strateġija olistika u kkoordinata biex dan ir-reat jiġi miġġieled b'aktar effikaċja.

1.2 Il-KESE jqis li l-punt tat-tluq tal-istrateġija għandu jkun ir-rispett, it-tisħiħ u l-koordinazzjoni tal-ftehimiet internazzjonali (b'mod partikolari s-CITES (1)), tal-liġijiet, ir-regolamenti, il-politiki u l-istrumenti ta' infurzar li jeżistu diġà, biex fil-prattika jkun hemm integrazzjoni aħjar bejn is-setturi interessati kollha – il-ħarsien ambjentali, il-kontroll tad-dwana, is-sistema ġudizzjarja, il-ġlieda kontra l-kriminalità organizzata, eċċ. – u kooperazzjoni aktar effikaċi bejn pajjiżi ta' provenjenza, ta' tranżitu u ta' destinazzjoni tal-organiżmi salvaġġi.

1.3 Il-Kumitat jinsab konvint li koordinament aktar b'saħħtu jista' jkun effikaċi jekk ikun appoġġjat minn sistema adegwata u omoġenja ta' taħriġ u sensibilizzazzjoni maħsuba għall-awtoritajiet kollha fil-livell tal-UE u tal-Istati Membri li huma involuti fil-ġlieda kontra t-traffikar illegali ta' organiżmi salvaġġi.

1.4 Il-KESE jemmen li r-rwol tas-soċjetà ċivili fil-ġlieda kontra t-traffikar illegali ta' organiżmi salvaġġi hu fundamentali kemm fil-pajjiżi ta' provenjenza kif ukoll dawk destinatarji. B'mod partikolari, il-Kumitat jemmen li hu importanti s-sehem attiv u konxju tal-konsumaturi u tas-settur privat, billi jappoġġja l-introduzzjoni ta' sistema ta' tikkettar u traċċabbiltà.

1.5 Il-Kumitat iqis li hemm bżonn li l-popolazzjonijiet tal-pajjiżi terzi involuti f'dan it-traffikar għandhom jiġu offruti opportunitajiet ġodda u aħjar ta' żvilupp u xogħol sostenibbli.

1.6 It-traffikar ta' organiżmi selvaġġi qed jikber sew minħabba l-profitabbiltà għolja u r-riskju baxx ta' sanzjonijiet. F'termini ta' profitabbiltà potenzjali, din ix-xorta ta' kriminalità hija komparabbli mat-traffikar tal-bnedmin, tal-armi u tad-drogi, filwaqt li l-prijorità u r-riżorsi allokati għall-ġlieda huma ħafna inqas. Barra minn hekk il-pieni u l-miżuri ta' kontroll mhumiex applikati b'mod uniformi, ħaġa li tħeġġeġ lill-attività illegali biex tiċċaqlaq lejn pajjiżi b'sanzjonijiet inqas severi jew fejn l-awtoritajiet kompetenti huma inqas effettivi.

1.7 Għalhekk, il-KESE jenfasizza l-ħtieġa li t-traffikar ta' organiżmi salvaġġi jiġi inkluż fost ir-reati rilevanti għall-finijiet tal-miżuri kontra l-ħasil tal-flus u kontra l-korruzzjoni, u jappoġġja l-introduzzjoni ta' sanzjonijiet ġenwinament effikaċi, proporzjonali u dissważivi bħal ħabs b'piena massima ta' mhux inqas minn erba' snin.

2. Introduzzjoni

2.1 Kuntest: Data dwar it-traffikar illegali ta' organiżmi salvaġġi

2.1.1 It-traffikar illegali ta' organiżmi salvaġġi huwa waħda mill-agħar forom ta' kriminalità organizzata, flimkien mat-traffikar tal-bnedmin u dak tad-drogi u tal-armi (2).

2.1.2 Fl-2013, il-kaċċa illegali żdiedet b'tali mod li xejnet ir-ripopolazzjoni li twettqet fl-aħħar tletin sena ta' speċijiet mhedda bħall-iljunfanti, it-tigri u r-rinoċeronti, biex saret theddida reali għall-konservazzjoni tal-bijodiversità u għall-iżvilupp sostenibbli.

2.1.3 Il-qtugħ illegali tas-siġar jammonta għal 30 % tal-kummerċ dinji tal-injam u jikkontribwixxi għal iktar minn 50 % tad-deforestazzjoni fl-Afrika Ċentrali, ir-reġjun tal-Amażonja u x-Xlokk tal-Ażja, biex b'hekk qed iċaħħad lill-popolazzjonijiet indiġeni minn opportunitajiet importanti ta' żvilupp.

2.1.4 Huwa kkalkulat li s-sajd illegali jilħaq volum ta' 19 % tal-valur iddikjarat tal-qbid.

2.1.5 It-tixrid tal-kummerċ illegali huwa l-effett tad-domanda li qed tikber għal prodotti marbutin mal-fawna salvaġġa, speċjalment f'xi pajjiżi Ażjatiċi (eż. iċ-Ċina, il-Vjetnam), bħall-avorju tal-iljunfanti, il-qrun tar-rinoċeronte u l-għadam tat-tigri.

2.1.6 L-UE hija waħda mid-destinatarji ewlenin ta' prodotti ta' organiżmi salvaġġi ta' oriġini illegali (3), kif ukoll ċentru kruċjali tat-traffikar li jkun ħiereġ mill-Afrika, l-Amerka Latina u l-Asja.

2.2 Implikazzjonijiet diretti u indiretti tat-traffikar illegali ta' organiżmi salvaġġi

2.2.1 It-traffikar illegali tal-flora u tal-fawna salvaġġi huwa waħda mill-kawżi ewlenin tat-telf tal-bijodiversità fid-dinja: kull sena mijiet ta' miljuni ta' eżemplari ta' speċijiet ta' annimali u ta' pjanti rari jitneħħew mill-ambjent naturali tagħhom u jinbiegħu fuq is-swieq klandestini.

2.2.2 Il-qtugħ illegali ta' pjanti tal-injam huwa l-kawża tad-deforestazzjoni tal-aktar żoni forestali importanti tal-pjaneta, tat-telf tal-bijodiversità, taż-żieda fl-effett serra, kif ukoll tal-kunflitti għall-kontroll tat-territorji u r-riżorsi u tat-telf tal-poter ekonomiku min-naħa tal-komunitajiet indiġeni.

2.2.3 Is-sajd illegali jikkawża t-tifqir tal-istokkijiet tal-ħut, ikisser il-ħabitats marittimi, joħloq tgħawwiġ tal-kompetizzjoni u jdgħajjef il-komunitajiet kostali, l-aktar fil-pajjiżi li qed jiżviluppaw.

2.2.4 Ir-riskju ta' estinzjoni tal-organiżmi salvaġġi jikber meta jidħlu fatturi oħra bħall-użu mhux sostenibbli tal-art, it-tibdil fil-klima, l-użu eċċessi tal-pjanti mediċinali u t-turiżmu intensiv, b'mod partikolari tat-tip “għall-kaċċa” jew “qbid”.

2.2.5 Hemm riskju li l-konsum globalizzat jeżerċita pressjonijiet ambjentali kbar fuq il-bijodiversità, billi jikkawża d-degradazzjoni tal-ekosistemi u t-tnaqqis fil-kapaċità ta' persistenza tal-ispeċijiet indiġeni. (4).

2.2.6 It-traffikar illegali tal-ispeċijiet salvaġġi jirrappreżenta theddida għas-saħħa pubblika u għall-ispeċijiet indiġeni tal-annimali u l-pjanti. L-ispeċijiet tal-annimali li jgħaddu illegalment mit-territorji tal-pajjiżi membri tal-Unjoni Ewropea mhumiex iċċertifikati mis-servizzi veterinarji adegwati, u għaldaqstant jistgħu jwasslu għat-tixrid tal-mard, speċjalment fil-każ ta' speċijiet ta' annimali ta' trobbija. L-evitar ta' kontrolli tas-saħħa tal-pjanti adegwati jesponi lill-ispeċijiet tal-pjanti indiġeni, ikkultivati u salvaġġi, għal riskji konsiderevoli li jittieħdu minn aġenti patoġeni ġodda. Barra minn hekk, huwa stmat li 75 % tal-mard li jittieħed emerġenti joriġina mill-annimali u li l-biċċa l-kbira tiegħu jkun derivat mill-ispeċijiet salvaġġi. It-traffikar illegali ta' dawn l-ispeċijiet jgħolli r-riskju ta' epidemiji dinjin bħall-influwenza tat-tjur H5N1 u s-SARS (5).

2.3 Referenzi

2.3.1 Il-Konvenzjoni ta' Washington (CITES) tal-1973 tirregola l-kummerċ f'termini ta' esportazzjoni, riesportazzjoni, importazzjoni, tranżitu u trasbord jew id-detenzjoni għal kwalunkwe skop, ta' xi speċijiet ta' annimali jew pjanti fir-riskju ta' estinzjoni. Il-Konvenzjoni timmira għall-konservazzjoni u l-użu sostenibbli tal-popolazzjonijiet tal-annimali u tal-pjanti fuq skala dinjija.

2.3.2 Il-Kummissjoni tan-NU għall-Prevenzjoni tal-Kriminalità u għall-Ġustizzja Penali, fir-Riżoluzzjoni tas-26 ta' April 2013 iddefinixxiet it-traffikar ta' organiżmi salvaġġi bħala forma gravi ta' kriminalità organizzata li titwettaq minn gruppi kriminali organizzati fil-livell internazzjonali.

2.3.3 Il-konferma li xi gruppi armati jiffinanzjaw it-traffikar tagħhom permezz tal-kummerċ illegali ta' organiżmi salvaġġi wassal lis-Segretarju Ġenerali (Rapport S/2013/297) u lill-Kunsill tas-Sigurtà tan-Nazzjonijiet Uniti (Riżoluzzjoni 2013/2121) biex jagħrfu li l-kaċċa illegali u t-traffikar ta’ organiżmi salvaġġi huma fost il-fatturi li jinstigaw l-instabbiltà fl-Afrika 'l isfel mis-Saħara, u jheddu l-paċi u s-sigurtà. Barra minn hekk, f'Jannar 2014 il-Kunsill tas-Sigurtà għall-ewwel darba adotta sanzjonijiet maħsubin kontra individwi involuti fit-traffikar ta' organiżmi salvaġġi fir-Repubblika Demokratika tal-Kongo u r-Repubblika Ċentru-Afrikana.

2.3.4 F'Ġunju 2013, il-mexxejja tal-G8 impenjaw ruħhom li jadottaw miżuri biex jingħeleb it-traffikar illegali ta' speċijiet protetti jew mhedda u biex joffru appoġġ politiku u ekonomiku għall-kontroll territorjali u internazzjonali tal-fruntieri biex jiġu miġġielda l-fenomeni tal-korruzzjoni u tal-kriminalità organizzata transkonfinali.

2.3.5 Il-Parlament Ewropew, permezz tar-Riżoluzzjoni tal-15 ta' Ġunju 2014 (2013/2747(INI)), ħeġġeġ lill-Kummissjoni tfassal pjan ta' azzjoni tal-UE maħsub għall-kontroll tal-kummerċ illegali tal-ispeċijiet salvaġġi, billi ddefinixxa strateġija ta' azzjoni bi skadenzi u għanijiet ċari kemm fi ħdan it-territorji tal-pajjiżi membri kif ukoll fil-livell internazzjonali.

2.3.6 Permezz tad-Dikjarazzjoni ta' Londra (6) ta' Frar 2014 ġew stabbiliti għanijiet ġodda u aktar ambizzjużi għall-ġlieda kontra t-traffikar ta' organiżmi salvaġġi, fosthom il-modifika tal-leġislazzjoni fis-seħħ biex il-kaċċa illegali u t-traffikar tal-fawna salvaġġa jiddaħħlu fost ir-“reati gravi”, ir-rinunzja tal-użu tal-ispeċijiet mhedda bl-estinzjoni, it-tisħiħ tal-kooperazzjoni transkonfinali u l-koordinazzjoni tan-“netwerks tal-ġlieda kontra t-traffikar tal-organiżmi salvaġġi” (7).

2.3.7 Id-Dikjarazzjoni finali tas-summit UE-Afrika tat-2-3 ta' April 2014 tipprevedi l-intenzjoni li jinbdew miżuri konġunti għall-ġlieda kontra l-kriminalità organizzata, inkluż it-traffikar tal-ispeċijiet salvaġġi.

3. Tweġibiet għall-mistoqsijiet tal-konsultazzjoni

3.1 Il-politika u l-qafas leġiżlattiv li jinsabu fis-seħħ bħalissa fl-UE kontra t-traffikar ta’ organiżmi salvaġġi huma adegwati?

3.1.1 Il-KESE jemmen li l-qafas leġislattiv attwali li jinsab fis-seħħ fil-pajjiżi tal-UE għadu mhuwiex adegwat biex jiġu miġġielda b'mod effikaċi r-reati ambjentali, anke minħabba li l-pieni previsti mhumiex biżżejjed.

3.2 L-UE għandha ssaħħaħ l-approċċ tagħha għat-traffikar ta’ organiżmi salvaġġi billi tiżviluppa Pjan ta’ Azzjoni ġdid tal-UE, kif mitlub mill-Parlament Ewropew?

3.2.1 Fix-xenarju internazzjonali attwali, jidher li trid titfassal leġislazzjoni vinkolanti għall-Istati Membri li tistabbilixxi kriterji uniformi għal spezzjonijiet u monitoraġġ effikaċi, anke permezz ta' koordinazzjoni mar-regoli speċifiċi dwar il-protezzjoni legali tal-ispeċijiet fl-ambjent naturali.

3.2.2 Il-KESE jappoġġja l-adozzjoni ta' Pjan ta' Azzjoni simili għal dawk li diġà ġew adottati kontra suriet oħra ta' kriminalità organizzata bħat-traffikar tal-armi jew tal-bnedmin.

3.3 Kif tista’ l-UE żżid l-impenn politiku fil-livelli kollha kontra t-traffikar ta’ organiżmi salvaġġi? Liema jkunu l-aħjar għodod diplomatiċi li jiżguraw koerenza bejn inizjattivi internazzjonali differenti?

3.3.1 Il-KESE jilqa' b'mod favorevoli l-involviment akbar tad-diplomazija tal-pajjiżi milqutin mit-traffikar illegali tal-fawna u l-flora salvaġġa (l-iktar il-pajjiżi ta' provenjenza, ta' tranżitu u tas-swieq fejn jinbiegħu), li wasslet għall-iffirmar riċenti ta' intenzjonijiet komuni biex jittieħdu azzjonijiet deċiżivi u urġenti maħsubin biex jeliminaw id-domanda u l-offerta ta' prodotti miksuba minn speċijiet mhedda (8). Il-Kumitat jittama li l-komunità internazzjonali tadotta miżuri li jwaqqfu s-suq illegali li jiżguraw l-applikazzjoni ta' qafas leġislattiv komuni u ċert u li jippromovu ġestjoni sostenibbli tar-riżorsi naturali bl-involviment tal-komunitajiet lokali.

3.3.2 Il-KESE jħeġġeġ lill-UE tippromovi strateġija għall-ġlieda dinjija tat-traffikar tal-organiżmi salvaġġi, abbażi ta' definizzjoni mill-ġdid tal-għanijiet tal-aġenda tan-NU għal wara l-2015.

3.4 Liema għodod fil-livell internazzjonali għandha tiffoka fuqhom l-UE biex issaħħaħ l-infurzar kontra t-traffikar ta’ organiżmi salvaġġi u ssaħħaħ il-governanza?

3.4.1 Il-Kumitat jemmen li l-kummerċ illegali jista' jkun monitorjat, interċettat u kkontrollat fid-dwani b'mod aktar effikaċi, permezz tal-koordinament tal-awtoritajiet nazzjonali li jkunu joperaw b'regoli, metodi u għanijiet uniformi. Ikun utli li l-UE tippromovi azzjonijiet maħsubin biex jiffaċilitaw il-kollaborazzjoni effiċjenti u l-qsim tal-ħidma fl-intelliġenza fost l-awtoritajiet tal-Istati Membri, proprju bil-għan li l-attivitajiet u l-metodi jsiru uniformi. Jista' jiġi previst ukoll appoġġ għall-pajjiżi msieħba l-ġodda (eż. għajnuna temporanja).

3.4.2 Il-fruntiera l-ġdida tal-kummerċ illegali hija rappreżentata mill-kummerċ onlajn li huwa diffiċli jiġi kkontrollat, bir-riskju li jagħmel ħsara anke lill-forom tal-kummerċ legali. Il-KESE jieħu nota b'interess ta' xi prattiki tajbin bħall-protokoll ta' ftehim bejn il-Korp Forestali Taljan u ż-żewġ portali ewlenin tal-avviżi onlajn (“eBay annunci” u “Subito.it”) li jipprevedi l-inklużjoni ta' aktar tagħrif biex jiġu megħjuna l-konsumaturi, kif ukoll il-possibbiltà li jiġu kkanċellati f'qasir żmien l-avviżi meqjusin suspettużi. Il-protokoll jipprevedi wkoll il-kontroll tal-avviżi permezz ta' filtri li jippermettu l-pubblikazzjoni biss ta' dawk l-avviżi li jiggarantixxu t-traċċabbiltà tal-prodott li jitqiegħed għall-bejgħ.

3.4.3 L-involviment internazzjonali għandu jinkludi r-rispett tal-ftehimiet multilaterali fil-qasam ambjentali u kummerċjali fis-setturi forestali u tas-sajd meta jiġu konklużi ftehimiet ta' kummerċ ħieles ma' pajjiżi terzi. Huwa fundamentali li jitkompla l-ilħiq tal-għanijiet tas-CITES dwar il-kummerċ internazzjonali tal-flora u l-fawna salvaġġa. Permezz ta' din il-Konvenzjoni, il-partijiet kontraenti jimpenjaw li jwettqu azzjonijiet konkreti kontra l-kuntrabandu u t-traffikar ta' xi speċijiet fil-periklu tal-estinzjoni.

3.4.4 L-awtorità tal-parteċipanti fil-Konsorzju Internazzjonali għall-ġlieda kontra r-reati fil-qasam tal-flora u l-fawna salvaġġi (ICCWC) (9), fosthom is-CITES, l-Interpol, l-Uffiċċju tan-Nazzjonijiet Uniti kontra d-Droga u l-Kriminalità (UNODC), l-Organizzazzjoni Dinjija tad-Dwani u l-Bank Dinji, tista' tiggarantixxi l-effikaċja tal-interventi maħsubin għat-titjib tal-kapaċitajiet tal-applikazzjoni tar-regoli u tar-rispett tad-dispożizzjonijiet fil-ftehimiet dwar il-kontrolli tat-traffikar ta' orġaniżmi salvaġġi. Jemmen li l-azzjoni tal-Konsorzju għandha tagħmel użu mill-aħjar professjonisti Ewropej fil-ħidma lejn azzjonijiet ta' informazzjoni, l-għajnuna tal-awtoritajiet nazzjonali, u fl-aħħar u mhux l-inqas, fit-taħriġ fuq il-post tal-uffiċjali u l-fizzjali li jaħdmu fil-kontroll.

3.4.5 L-introduzzjoni u t-tisħiħ tal-istat tad-dritt fil-pajjiżi ta' provenjenza tal-ispeċijiet salvaġġi, flimkien mal-ġlieda kontra l-korruzzjoni, huma kundizzjoni essenzjali biex jingħeleb it-traffikar tal-ispeċijiet salvaġġi. Għal dan il-għan, il-KESE jittama li l-UE tkun involuta direttament, anke mil-lat finanzjarju, biex tgħin il-ħolqien ta' korp ta' prosekuzzjoni u ta' maġistrati, fl-istess waqt li sseħħ kampanja ta' sensibilizzazzjoni tal-awtoritajiet lokali.

3.5 Liema għodod huma l-iktar adattati għal azzjoni tal-UE biex tindirizza domanda internazzjonali u tal-UE għal prodotti illegali ta’ organiżmi salvaġġi? Xi rwol jista’ jkollhom is-soċjetà ċivili u s-settur privat f’dan ir-rigward?

3.5.1 Is-suċċess tal-ġlieda kontra t-traffikar illegali tal-organiżmi salvaġġi jitlob azzjoni doppja għat-tnaqqis tal-offerta, permezz ta' strateġiji li jżommu lura u jaqbdu l-frodi, kif ukoll għat-tnaqqis fid-domanda. Il-KESE jemmen li għal dan il-għan huwa fundamentali l-involviment attiv u infurmat tas-settur privat u tal-konsumaturi.

3.5.2 Kif mistqarr fid-Dikjarazzjoni ta' Londra, il-KESE jsostni l-ħtieġa li jiġu introdotti miżuri speċifiċi biex is-settur privat jieħu azzjoni b'mod responsabbli, u jħeġġeġ l-implimentazzjoni ta' sistema ta' tikkettar u ta' traċċabbiltà li tiggarantixxi l-legalità u s-sostenibbiltà (ekonomika, ambjentali u għall-komunitajiet lokali) tal-kummerċ tal-organiżmi salvaġġi. Għal dan il-għan jistgħu jintużaw bħala referenza s-sistemi stabbiliti u li huma fis-seħħ bħalissa għall-kummerċ tal-kavjar u tal-injam tropikali (10).

3.5.3 Il-KESE jqis li hi meħtieġa bl-istess mod l-informazzjoni u s-sensibilizzazzjoni tas-soċjetà ċivili u tal-konsumaturi dwar il-ħsarat ambjentali enormi li jsiru minħabba t-traffikar illegali u l-impatt tiegħu fuq il-ġenerazzjonijiet futuri. Il-KESE jġedded id-disponibbiltà tiegħu għall-promozzjoni ta' kwalunke inizjattiva l-UE tixtieq tieħu dwar dan, kemm fl-istituzzjonijiet (skejjel, mużewijiet, eċċ.), kif ukoll permezz ta' netwerks, konferenzi, reklami, dokumentarji – kemm fl-Unjoni kif ukoll barra minnha, billi juża n-netwerks UE-Afrika tal-atturi ekonomiċi u soċjali stabbiliti fi ħdan il-Kumitat.

3.6 Kif tista’ l-UE żżid il-valur sabiex tindirizza l-implikazzjonijiet tal-paċi u s-sigurtà tat-traffikar ta’ organiżmi salvaġġi?

3.6.1 B'rabta ma' dan, il-KESE jqis li għandha tingħata attenzjoni partikolari lill-ispeċijiet, li minħabba l-valur għoli tagħhom, jiġbdu l-attenzjoni tal-kriminalità organizzata, li thedded is-sigurtà interna u anke l-paċi fid-dinja. F'dan il-kuntest għandu jiġi żgurat li jittieħdu passi adatti fil-livell Ewropew u dak globali, permezz tal-kooperazzjoni mal-Europol, l-Interpol, u organizzazzjonijiet u fora oħra kif ukoll pajjiżi ewlenin li għandhom din il-problema.

3.6.2 Il-KESE ma jissottovalutax l-epidemiji dinjin riċenti bħall-influwenza tat-tjur H5N1 u s-SARS li huma konsegwenza indiretta tat-traffikar illegali ta' organiżmi salvaġġi. Għaldaqstant, is-sistemi msemmijin hawn fuq ta' traċċabbiltà, flimkien ma' mekkaniżmu adegwat ta' kontroll veterinarju u tas-saħħa tal-pjanti jistgħu jikkontribwixxu għall-ġlieda kontra l-bidu u t-tixrid ta' mard fuq skala dinjija.

3.7 Kif jistgħu l-istrumenti ta’ kooperazzjoni tal-UE jappoġġjaw aħjar ir-rinfurzar tal-kapaċitajiet tal-pajjiżi li qed jiżviluppaw għall-konservazzjoni ta’ organiżmi salvaġġi u azzjoni kontra t-traffikar ta’ organiżmi salvaġġi?

3.7.1 Inizjattivi ta' kooperazzjoni internazzjonali fl-aktar kuntest wiesgħa ta' ftehimiet kummerċjali u/jew ta' sħubijiet ma' pajjiż terzi jistgħu jirrappreżentaw strument deċiżiv għall-qerda ta' dan it-traffikar.

3.7.2 L-NGOs jistgħu jaqdu rwol fundamentali fil-kampanji ta' sensibilizzazzjoni ta' appoġġ għall-politiki maħsubin għall-kontroll tal-offerta, u jistgħu jkunu l-ħolqa li tgħaqqad l-istituzzjonijiet u l-popolazzjonijiet ikkonċernati.

3.7.3 Il-Kumitat jenfasizza l-ħtieġa li l-popolazzjonijiet tal-pajjiżi terzi involuti fit-traffikar illegali ta' organiżmi salvaġġi jiġu offruti opportunitajiet ġodda u aħjar għall-iżvilupp u xogħlijiet sostenibbli, anke billi l-attivitajiet illegali jinbidlu f'attivitajiet legali, bħat-turiżmu responsabbli (11).

3.8 X’miżuri jistgħu jittieħdu biex itejbu d-dejta dwar kriminalità fuq organiżmi salvaġġi fl-UE sabiex jiġi żgurat li t-tfassil tal-politiki jista’ jiġi mmirat b’mod iktar effettiv?

3.8.1 Il-KESE jemmen li l-ġbir, it-tagħqid u l-analiżi tal-informazzjoni dwar il-kriminalità (bażi tad-data) mill-korpi ta' sigurtà internazzjonali (Europol, Interpol, UNODC) jistgħu jikkontribwixxu għall-fehim aħjar tal-istrateġiji tal-kriminalità organizzata u għall-prevenzjoni ta' dawn l-attivitajiet kriminali.

3.8.2 F'dan il-kuntest, TRAFFIC (12) jista' jaqdi rwol importanti għas-sensibilizzazzjoni tal-komunità internazzjonali u l-appoġġ fit-tixrid tad-data u l-informazzjoni dwar il-kummerċ illegali fost l-awtoritajiet rilevanti u l-partijiet interessati kollha.

3.9 X’miżuri jistgħu jittieħdu biex isaħħu l-infurzar kontra t-traffikar ta’ organiżmi salvaġġi mill-awtoritajiet ambjentali, il-pulizija, id-dwana u s-servizzi tal-prosekuzzjoni fl-Istati Membri u biex tissaħħaħ il-kooperazzjoni bejn dawk l-awtoritajiet? Kif tista’ titqajjem kuxjenza fost il-ġudikatura?

3.9.1 Peress li r-reati ambjentali huma marbutin mill-qrib mal-korruzzjoni u l-flussi tal-flus ta' oriġini illeċta, il-Kumitat jenfasizza l-bżonn li t-traffikar ta' organiżmi salvaġġi jiġi inkluż fost ir-reati rilevanti għall-finijiet tal-miżuri kontra l-ħasil tal-flus u għall-ġlieda kontra l-korruzzjoni. Għaldaqstant huwa favorevoli għall-applikazzjoni ta' linji gwida li jispjegaw l-użu ta' strumenti finanzjarji maħsubin apposta (eż. diliġenża adegwata), bil-għan li jkun hemm traċċabbiltà aktar effikaċi tat-tranżazzjonijiet komunitarji u internazzjonali.

3.9.2 Il-KESE jappella għall-introduzzjoni ta' sanzjonijiet verament effikaċi, proporzjonali u dissważivi, speċjalment biex jingħelbu t-traffiċi l-kbar immexxija mill-kriminalità organizzata internazzjonali. Għal dan il-għan hemm bżonn li l-istandards li joħorġu mill-UE jiżguraw li t-traffikar illegali ta' organiżmi salvaġġi jiġi inkluż mill-Istati Membri fost ir-“reati gravi” li jiġu kkastigati b'ħabs b'piena massima ta' mhux inqas minn erba' snin.

3.9.3 Għall-KESE huwa fundamentali li jiġu sensibilizzati l-awtoritajiet kollha involuti fil-ġlieda kontra t-traffikar illegali ta' organiżmi salvaġġi, billi jiġi pprovdut taħriġ adegwat kemm lill-aġenti li jwettqu l-kontrolli iżda anke għall-korpi ġuridiċi kompetenti. Din il-ħidma għandha tkun parti mill-proċeduri ġodda ta' koordinazzjoni bejn l-awtoritajiet nazzjonali tal-UE, u, fejn possibbli, bl-involviment anke tal-awtoritajiet tal-pajjiżi terzi.

3.10 Kif jistgħu għodod eżistenti kontra l-kriminalità organizzata fil-livell tal-UE u tal-Istati Membri jintużaw aħjar biex jindirizzaw it-traffikar ta’ organiżmi salvaġġi? X’miżuri addizzjonali għandhom jiġu previsti, eż. rigward is-sanzjonijiet? F’dan ir-rigward, x’kontribut jistgħu jagħtu l-Europol u l-Eurojust?

Dawn ir-reati għandhom isiru għan prijoritarju għall-Europol, b'koordinazzjoni strateġika tal-korpi tal-pulizija differenti tal-Istati Membri, kif indikat mill-Kummissjoni Ewropea, kapaċi jikkumbattu b'effikaċja kemm ir-reati tal-qbid, it-teħid, iż-żamma, it-traffikar u l-bejgħ ta' speċijiet ta' flora u fawna protetti kif ukoll il-kummerċ u t-traffikar illegali ta' partijiet u prodotti derivati.

Brussell, 5 ta' Ġunju 2014. Il-President tal-Kumitat Ekonomiku u Soċjali Ewropew Henri MALOSSE

(1) CITES – Convention on International Trade of Endangered Species (Konvenzjoni dwar il-Kummerċ Internazzjonali tal-Ispeċijiet fil-Periklu ta' Estinzjoni) (1973).

(2) Ir-Riżoluzzjoni adottata mill-Kummissjoni tan-Nazzjonijiet Uniti (NU) għall-Prevenzjoni tal-Kriminalità u l-Ġustizzja Penali u approvata mill-Kunsill Ekonomiku u Soċjali tan-NU.

(3) F'dawn l-aħħar snin anke fl-ambitu tal-pajjiżi tal-UE ġiet irreġistrata żieda fit-tranżazzjonijiet illegali ta' xi speċijiet rari bħal għasafar, koralli, ħut u fkieren.

(4) Pereżempju, fl-Ażja d-domanda li qed tikber għall-kaxmer wasslet għal żieda fit-trobbija ta' speċijiet domestiċi, biex b'hekk qed jittieħdu żoni tat-territorju dejjem akbar li qabel kienu għall-ispeċijiet salvaġġi erbivori (antilopi, żwiemel salvaġġi, ħmir) mill-qiegħ tal-katina tal-ikel tal-predaturi indiġeni l-kbar (eż. il-lupu, il-leopardu tas-silġ). Sors “Globalization of the Cashmere Market and the Decline of Large Mammals in Central Asia” ippubblikat fuq “Conservation Biology”.

(5) Sors: Rapport tad-WWF – http://awsassets.panda.org/downloads/wwffightingillicitwildlifetrafficking_french_lr.pdf

(6) Iffirmata minn Kapijiet ta' Stat, Ministri u rappreżentanti minn 46 pajjiż fil-Konferenza dwar il-Kummerċ Illegali tal-Ħajja Salvaġġa (12-13 ta' Frar 2014).

(7) In-netwerks tal-ġlieda kontra t-traffikar tal-ispeċijiet salvaġġi (wildlife enforcement networks) huma inizjattivi reġjonali intergovernattivi maħsubin għall-iskambju tal-informazzjoni u tal-prattiki tajbin dwar is-suġġett: http://www.cites.org/eng/news/pr/2013/20130307_wen.php

(8) Dikjarazzjoni ta' Londra tal-14 ta' Frar 2014.

(9) International Consortium on Combating Wildlife Crime.

(10) Fl-ambitu tas-CITES, teżisti sistema ta' tikkettar universali għall-identifikazzjoni tal-kavjar, li l-importazzjoni tiegħu hija permessa biss wara li jkunu nxtraw awtorizzazzjonijiet apposta mill-awtoritajiet kompetenti. Għal dak li għandu x'jaqsam mas-settur forestali, il-liġi komunitarja ssostni l-għan li jiġi skoraġġut it-traffikar ta' injam tropikali permezz tal-appoġġ għat-twettiq tas-sistemi nazzjonali ta' traċċabbiltà li jsaħħu l-governanza tal-pajjiżi msieħba. Minn Marzu 2013, l-UE pprojbixxiet l-importazzjoni ta' injam u l-prodotti tiegħu minn kwalunkwe pajjiż tad-dinja jekk ikun inqata' illegalment u jindika lill-awtoritajiet nazzjonali tal-pajjiżi membri biex jivverifikaw li, jekk ikun il-każ, jikkastigaw lil min jinnegozja l-injam b'oriġini kontroversjali.

(11) It-turiżmu responsabbli huwa approċċ li jipprevedi kemm il-konservazzjoni tal-ambjent naturali tad-destinazzjoni kif ukoll l-attenzjoni għaż-żamma tal-popolazzjonijiet ospitanti, li jridu jiġu garantiti b'mezzi li jwasslu għal dħul finanzjarju. It-turiżmu konsapevoli, jew l-ekoturiżmu, ser jgħin lil ħafna pajjiżi joħorġu mill-faqar, ħafna familji biex jissoppravvivu u n-natura u l-annimali biex ikunu mħarsa.

(12) http://www.traffic.org/